钦定古今图书集成/理学汇编/文学典/第087卷 > 陆文圭〈梁益〉
## 钦定古今图书集成/理学汇编/文学典/第087卷 > 陆文圭〈梁益〉

按《元史儒学传》：“文圭，字子方，江阴人。幼而颖悟，读书
过目成诵，终身不忘，博通经史百家，及天文、地理、律
历、医药、筭数之学。宋咸淳初，文圭年十八，以《春秋》中
乡选。宋亡，隐居城东，学者称之曰‘墙东先生。延祐设
科，有司强之就试，凡一再中乡举。文圭为文，融会经
传，纵横变化，莫测其涯际，东南学者皆宗师之。朝廷’”
数遣使驰币聘之，以老疾，不果行。卒，年八十五。文圭
为人刚明超迈，以奇气自负。于地理考核甚详，凡天
下郡县沿革、人物、土产，悉能默记，如指诸掌。先属纩，
一日语门人曰：“以数考之，吾州二十年后必有兵变，
惨于五代、建炎。吾死当葬不食之地，勿封勿树，使人
不知吾墓，庶无暴骨之患。”其后江阴之乱，蒙墓尽发，
人乃服其先知。有《墙东类槁》二十卷。文圭同里有梁
益者，字友直，其先福州人，博洽经史，而工于文辞，其
教人以变化气质为先务，学徒不远千里从之。自文
圭既卒，浙以西称学术醇正为世师表者，惟益而已。
益所著书，有《三山槁诗绪馀》《史传姓氏纂》，又有《诗传
旁通发挥》，朱熹氏之“学为精。”年五十六卒。

按《江阴县志》：“梁益，字友直。”俞远撰墓志云：“号庸斋，中
至正辛巳江浙乡举，本闽人，至正间，父国柱，任常州
路儒学教授，来游江阴，遂家焉。生而敏慧，及长，明毛
郑《诗》，通《春秋》，百氏之书无不观。工文辞，下笔若不经
意，而根据典雅，郡中传记金石之文，皆出其手。学为
文者，承先生口讲指画，悉合绳检。不屑营家储，无担”
石而能周人穷匮。佳会召之，率不往。间从伧父饮，沾
醉乃已。或讥其放，不知其才不施，而为沉冥之逃也。
泰兴有陈观，迎致为师，以疾终于其家。生女六，长适
张端，次适孙作。无子，死葬生养，端实任之，葬黄山之原。